Gymnázium Federica Garcíu Lorcu

**Gymnázium Federica Garcíu Lorcu** je štátna škola v Bratislave na Hronskej ulici 3 v Bratislave, v mestskej časti Podunajské Biskupice. Poskytuje osemročné, štvorročné a päťročné bilingválne slovensko-španielske štúdium.

## História a súčasnosť
Gymnázium so všeobecným zameraním vzniklo 1. septembra 1991 a v školskom roku 1991/1992 v gymnáziu študovalo 213 žiakov.

1. septembra 1993 bola zriadená v gymnáziu osemročná slovensko-španielska bilingválna sekcia ako druhá slovensko-španielska sekcia na Slovensku. V roku 1997 Ministerstvo školstva Slovenskej republiky udelilo škole čestný názov *Gymnázium Federica Garcíu Lorcu*, podľa jedného z najväčších velikánov španielskej literatúry - Federica Garcíu Lorcu, za prítomnosti zástupcu Ministerstva školstva Španielskeho kráľovstva.

V súčasnosti sa profiluje ako gymnázium zamerané na vyučovanie cudzích jazykov so špecializáciou na španielčinu a so silným zastúpením anglického jazyka v troch vzdelávacích programoch: 5-ročnom bilingválnom slovensko-španielskom, 8-ročnom a 4-ročnom.

V školskom roku 2007/2008 sa osemročná bilingválna sekcia transformovala na päťročnú. Bilingválna päťročná sekcia je zriadená na základe Dohody o zriadení a činnosti bilingválnych sekcií na gymnáziách Slovenskej republiky uzatvorenej medzi Ministerstvom školstva SR a Ministerstvom školstva a vedy Španielska.

V posledných rokoch v každom školskom roku školu navštevuje okolo 600 žiakov. Gymnázium žiakom poskytuje kvalitné vzdelávanie cudzích jazykov a prírodovedných predmetov. Organizuje výmenné a študijné pobyty do Španielska, Švajčiarska či Poľska. Participuje na medzinárodných projektoch, ako Erasmus+, DofE alebo Unicef Škola priateľská k deťom, ktoré rozvíjajú žiakov nielen na vedomostnej úrovni, ale formujú z nich zodpovedných, empatických a tolerantných mladých ľudí s kritickým myslením.

Škola sa zapája do žiackych súťaží z matematiky, fyziky a informatiky, olympiád, recitačných súťaží aj v cudzích jazykoch, do medzinárodných literárnych súťaží a divadelného festivalu.

Učitelia sa žiakom venujú aj po vyučovaní a ponúkajú im širokú škálu krúžkov. Je kladený dôraz na environmentálnu výchovu a zdravý životný štýl, preto je súčasťou pedagogického tímu aj školský psychológ a výchovný poradca.

Škola poskytuje možnosť prípravy na jazykové skúšky a získanie certifikátov DELE a Cambridge PET/FCE.

Vyučovacími jazykmi sú pre žiakov bilingválnej sekcie sú slovenský jazyk a španielsky jazyk. V španielskom jazyku sa vyučujú od 2. ročníka predmety matematika, fyzika, chémia, biológia a v 5. ročníku umenie a kultúra, geografia. V 2. ročníku pribudne žiakom ako prvý cudzí jazyk anglický jazyk. Maturitná skúška zo španielskeho jazyka, literatúry a kultúry sa vykonáva na úrovni C1 Spoločného európskeho referenčného rámca (o stupeň vyššej ako je úroveň B2 povinná na gymnáziách z cudzieho jazyka). Absolventi bilingválneho štúdia majú možnosť získať maturitu platnú v Španielsku, tzv. titul španielskeho maturanta – *„Título de Bachiller“* a tiež odbornú štátnu jazykovú skúšku zo španielskeho jazyka na úrovni C1. Súčasťou učebného plánu je aj psychosociálny tréning a výchova k zdraviu a je vytvorený dostatočný priestor na možnosť výberu voliteľných predmetov podľa záujmu a potreby žiakov v 4. a 5. ročníku.

Úspešnosť prijatia absolventov na ďalšie štúdium na vysokých školách je na úrovni 93%.

## Možnosti štúdia

* 4-ročné štúdium
* 5-ročné bilingválne slovensko-španielske štúdium
* 8-ročné štúdium

## Referencie

## Externé odkazy
*Oficiálne webstránky 

Kategória:Gymnáziá v Bratislave
Kategória:Podunajské Biskupice